Tänapäeval levib iga päevaga üha uusi jumestusnippe ja -trikke, kuid mõned pealtnäha kõige lihtsamad küsimused on siiani vastuseta.
Kumba kanda nahale esimesena: jumestuskreem või peitekreem? Kuigi mitmed jumestusvideod soovitavad tihtipeale tumedad silmaalused ja punetused enne jumestuskreemi pealekandmist peitekreemiga katta, arvavad professionaalid teisiti. „Mina kannan alati kõigepealt nahale jumestuskreemi ning korrigeerin peitekreemiga vaid neid piirkondi, mis lisakatvust vajavad,“ sõnab Rebecca Restrepo, Elizabeth Ardeni rahvusvaheline jumestuskunstnik. Silmade alla võiks peitekreemi aga kanda kõige viimasena. „Nii saad ka pärast lauvärvi pealekandmist luua veatu jumestuse, eemaldades silmade alla kukkunud tootepuru ning kanda nahal ka võimalikult õhukese jumestuskihi.“
Kuidas vältida hammastele tekkivaid huulepulgaplekke? Kas on midagi veel ebameeldivamat, kui avastada, et eelmisel õhtul tehtud fotodel on sinu hammastel punase huulepulga plekid? Apsaka vältimiseks tee kindlaks, et huulepulk ei jõuaks huulte sisemisele poolele. Selle kindlustamiseks saad appi võtta salvräti, tupsutades sellega kergelt üle huulte ning eemaldades üleliigse värvi. Ära unusta ka teada-tuntud nippi: pane puhas sõrm suhu ning tõmba see välja, hoides suud kinni. Ka nii saad eemaldada huulte sisemusse jõudnud üleliigse toote. Seda muret ei teki aga kauapüsivate mattide huulepulkadega, mis kuivavad nahal koheselt.